Ke ka ntlha ya gore lefoko la Sehebera le la Segerika a a ranotsweng go twe “lefufa” mo Baebeleng a na le bokao jo bogolo. A ka nna le bokao jo bo molemo kgotsa jo bo seng molemo, go ikaegile ka gore a dirisiwa jang. Ka sekai, lefoko la Sehebera le le ranotsweng go twe “lefufa” le ka kaya “go batla gore go ineelwe mo go wena fela; go se letle go pataganngwa le ope; go tlhoafala; go tlhagafala; go fufega [ka tsela e e siameng kgotsa e e sa siamang]; go tswa pelo.” Lefoko la Segerika le le tsamaisanang le leno le na le bokao jo bo tshwanang. Mafoko ano a ka kaya boikutlo jo bo sokameng jo motho a ka nnang le jone ka mongwe ka gonne a akanya gore o tla mo tseela maemo kgotsa go lebega a le mo seemong se se botoka. (Diane 14:30) Gape a ka nna a kaya pontsho e e siameng ya nonofo e e tswang kwa Modimong—go batla go sireletsa mongwe yo o mo ratang mo kotsing.—2 Bakorintha 11:2.